BMW 5. seeria

**BMW 5. seeria** on kõrgeima keskklassi luksusauto (E-segment), mida alates 1972. aastast toodab Saksa autotootja BMW. Esimesed kaks põlvkonda oli 5. seeria saadaval ainult sedaanina ning universaalkere lisandus valikusse alles 1991. aastal kolmanda põlvkonna E34 mudeli tulekuga. 

5. seeria on 3. seeria järel BMW suuruselt teise läbimüügiga mudel. Alates 1985. aastast on 5. seeriast toodetud ka sportvarianti M5. 

Koduturul on 5. seeria peamised konkurendid Mercedes-Benzi E-klass ja Audi A6, välismaistest autodest ka Jaguar XF, Lexus GS, Maserati Ghibli ja Volvo S80/S90. 
 
## Esimene põlvkond (E12)

**BMW E12** oli BMW esimene 5. seeria luksusauto, mida toodeti 1972. aasta juunist kuni 1981. aasta juulini. See vahetas välja BMW 1960. aastate Neue Klasse 1800/2000 sedaanid. Auto disaineriks oli Paul Bracq.

Selle põlvkonna mudelid olid saadaval vaid bensiinimootoritega.

## Teine põlvkond (E28)
 

E28 oli põhi, millel baseerus BMW 5. seeria aastatel 1981–1987. Tootmise alguses vahetas ta välja esimese 5. seeria, mis kandis tähist E12.

1982. aasta lõpus lisandus mootorivalikusse **524td**, mis oli esimene BMW toodetav diiselmootoriga auto. 2,4-liitrine turboga R6 diiselmootor M21 arendas 114 hj ja 210 Nm, tehes sellest toona maailma kiireima diiselauto. 

1985. aastal lisandus mudelivalikusse BMW esimene 5. seeria sportmudel **M5**. See kasutas väikeseerias toodetud sportautolt M1 pärit 3.5-liitrist M88/3 mootorit võimsusega 286 hj. Seda toodeti ainult 2240 eksemplari. 

## Kolmas põlvkond (E34)

 

BMW E34 oli 5. seeria versioon, mida ehitati aastatel 1988–1995 ja Touring (universaal) versioonis ka veel aastal 1996. Eelkäijaks oli eelmine 5. seeria mudel, mida tuntakse nime all BMW 5. seeria E28, järeltulijaks samuti 5. seeriasse kuuluv mudel, mida tähistas nimi BMW 5. seeria E39.

Tootmisperioodil tehti ka väiksemaid muudatusi välimuses, näiteks on erinevad algus- ja lõpuaastate autodel peeglid, muutus ka "neerude" (BMW-le iseloomuliku välimusega iluvõre) välimus, algusaastatel oli see kitsam, hiljem moodsama välimusega ja laiem (kõigil V8-mootoritega isenditel, olenemata tootmisaastast on uuema välimusega esiosa, teiste mootoritega variantidel vaid päris viimastel aastatel toodetutel). Pisierinevused on ka diisel- ja bensiinimootoriga versioonide välimuses ning 540i juures mõned erinevused, mida ühelgi teisel mudelil pole.

E34 juures on märkimisväärne ka nelikveoline versioon 525iX, mida oli valikus mõlema keretüübina. Tähelepanuväärseks muudab selle aga asjaolu, et eelneval (E28) ega ka järgneval (E39) põlvkonnal polnud 4-veolist versiooni. Pakuti ka juba tehases gaasiseadmega varustatud autosid, neid mudelinime 518g all ning need olid saadaval ainult touringuna. Viimaseid valmistati siiski kõigest 298 tk. Lisaks oli E34 esimene 5. seeria BMW, mis varustati V8-bensiinimootoriga.

## Neljas põlvkond (E39)

BMW 5. seeria versiooni E39 toodeti aastatel 1996–2003. Müügile saabus auto sedaanina, millele hiljem lisandus ka universaal (Touring). 

Mitmeid E39 detaile (eelkõige elektroonikat ja mootoreid) kasutati ka BMW esimene maasturi X5 ehitamisel.

E39 baasil ehitatud **BMW M5** (1998) oli ka esimene M5, mis oli varustatud V8-mootoriga (4,9-liitrine). Kõik E39 baasil ehitatud M5 mudelid olid sedaankerega ja 6-käigulise käsikäigukastiga. 

## Viies põlvkond (E60/E61)

BMW 5. seeria versiooni E60 (universaalkerega on E61) toodetakse alates aastast 2003.

2007. aastal läbis see uuenduse: uuendatud interjöör, mõned uued pisemad välisdetailid, laiem mootorivalik, uus esi- ja tagastange, uued esi- ja tagatuled LED-tehnoloogiaga. Uus interjöör hõlmab ka uut X5 käigukangi, lisatud on elektroonilise drosseli (electronic throttle) süsteem.

2008 520i mudelil on 2-liitrine R4-mootor vana 2,2-liitrise R6 asemel. Suur surveaste ja uus pieso otsesissepritse hoiavad jõudluse 170 hj (127 kW; 172 PS) / 210 N·m (150 lb·ft) juures, kuid vähendavad kütusekulu. BMW plaanib 2008 aasta lõpus diiselmootoritega mudelid USA-s müügile panna. Lisati Mobileye tehnoloogiat kasutav sõidurajast kõrvalekaldumise hoiatussüsteem (Lane departure warning system) ja kiirushoidikule lisati "Stop and Go" funktsioon, mis võimaldab autol iseseisvalt seisma jääda ja iseseisvalt uuesti sõitma hakata.

## Kuues põlvkond (F10/F11/F07/F18)

F10 on BMW 5. seeria mudelid, mida toodeti aastatel 2010–2016. 

Saadaval olid erinevad keretüübid, mis kandsid ka erinevaid mudelitähiseid:

* Sedaan mudelitähisega F10 
* Luukpära, nimega *GranTurismo*, F07
* Universaalkerega F11
* Pikendatud teljevahega sedaan F18, mida müüdi ainult Hiina ja Kesk-Aasia turgudel.

**Mootorivalik**

**Bensiinimootorid**
*520i, R4, BMW TwinPower Turbo 184hj (135 kW)
*523i, R6, 204hj (150 kW)
*528i, R4, BMW TwinPower Turbo 245hj (180 kW)
*528i, R6, 258hj (190 kW)
*535i, R6 BMW TwinPower Turbo, 306hj (225 kW)
*550i, V8 BMW TwinPower Turbo, 407hj (300 kW)
* M5, V8 M BMW Twin-Turbocharged, 560hj (412 kW)

**Diiselmootorid**

*520d, R4 turbo, 184hj (135 kW)
*525d, R6 turbo, 204hj (150 kW)
*530d, R6 turbo, 245hj (180 kW)
*535d, R6 turbo 313hj (230 kW)

## Seitsmes põlvkond (G30/G31/G38; 2016–2023)

Ametlik esitlus toimus 2016. aasta oktoobris ning müüma hakati uut 5. seeriat 2017. aastal. Keretüüpidest on saadaval nii sedaan (G30), universaal (G31) kui ka pikendatud kerega sedaan (G38).

5. seeria G30 on ehitatud samale platvormile mis G11 tähist kandev 7. seeria BMW.

2020. aastal esitleti 5. seeria mudeliuuendust, millel olid "neerud" veel suuremad ja esituled veidi peenemaks, lisaks uuendati ka tagatulede disaini. 

## Kaheksas põlvkond (G60/G61/G68; 2023–tänapäev)

BMW 5. seeria kaheksas põlvkonna mudelivalikusse kuulub BMW G60 (sedaanmudel) ja BMW G61 (universaalmudel, mida turustatakse nimetusega *Touring*). Autot on 2023. aastast tootnud Saksa autotootja BMW. Auto ametlik esitlus toimus 24. mail 2023 ja müük algas 2023. aasta oktoobris.

## Viited

## Välislingid
*BMW koduleht
*BMW Eesti koduleht
*Eesti BMW klubi